DÔVODOVÁ SPRÁVA

1.KONTEXT NÁVRHU

•Dôvody a ciele návrhu

Jednou z úloh Európskej agentúry pre pohraničnú a pobrežnú stráž (ďalej len „agentúra“) je spolupracovať s tretími krajinami v oblastiach, na ktoré sa vzťahuje nariadenie o európskej pohraničnej a pobrežnej stráži [nariadenie (EÚ) 2019/1896], „a to aj prostredníctvom možného operačného nasadenia tímov riadenia hraníc v tretích krajinách“. Konkrétne má agentúra ako súčasť európskej pohraničnej a pobrežnej stráže zabezpečiť európske integrované riadenie hraníc, jednou zo zložiek ktorého je spolupráca s tretími krajinami v oblastiach, na ktoré sa vzťahuje nariadenie o európskej pohraničnej a pobrežnej stráži, s osobitným zameraním na susedné tretie krajiny a krajiny pôvodu alebo tranzitu neregulárnej migrácie. Agentúra môže spolupracovať, v rozsahu potrebnom na plnenie jej úloh, s orgánmi tretích krajín príslušnými v záležitostiach, na ktoré sa vzťahuje nariadenie a môže vykonávať činnosti súvisiace s európskym integrovaným riadením hraníc na území tretej krajiny so súhlasom tejto tretej krajiny.

Podľa článku 73 ods. 3 nariadenia (EÚ) 2019/1896 v situáciách, ktoré si vyžadujú nasadenie tímov riadenia hraníc zo stáleho zboru európskej pohraničnej a pobrežnej stráže do tretej krajiny, v ktorej budú členovia tímov uplatňovať výkonné právomoci, sa medzi Úniou a dotknutou treťou krajinou uzavrie dohoda o štatúte. Takáto dohoda o štatúte by mala vychádzať zo vzoru, ktorý vypracovala Komisia v súlade s článkom 76 ods. 1 toho istého nariadenia. Komisia prijala daný vzor 21. decembra 2021.

Počas vrcholu európskej migračnej a utečeneckej krízy prišli do Európskej únie cez západný Balkán státisíce žiadateľov o azyl a migrantov, pričom Severomacedónska republika (ďalej len „Severné Macedónsko“) leží na jednej z hlavných trás neregulárneho zmiešaného pohybu, najmä z Grécka do Srbska. Hoci počet príchodov do Európskej únie odvtedy klesol, migračná trasa cez Severné Macedónsko sa stále vo veľkej miere využíva. Oficiálny počet neregulárnych príchodov do Severného Macedónska v roku 2021 je 20 874. Ľudia v neregulárnom pohybe sú naďalej terčom organizovaných zločineckých skupín zapojených do prevádzačstva. Na trase im hrozí porušovanie ľudských práv. V roku 2021 počas pohybu v krajine zomrelo päť migrantov.

V roku 2017 Európska komisia začala rokovania so Severným Macedónskom o dohode o štatúte na základe predchádzajúceho nariadenia o európskej pohraničnej a pobrežnej stráži [nariadenie (EÚ) 2016/1624]. Rokovania boli úspešne ukončené parafovaním návrhu dohody o štatúte Komisiou a Severným Macedónskom 18. júla 2018. Dohoda o štatúte však nebola podpísaná okamžite a v roku 2019 bolo uvedené nariadenie zrušené a nahradené nariadením (EÚ) 2019/1896.

Komisia získala 29. júla 2022 povolenie Rady na začatie rokovaní so Severným Macedónskom o dohode o operačných činnostiach, ktoré má vykonávať Európska agentúra pre pohraničnú a pobrežnú stráž v Severnom Macedónsku. Európska komisia v mene Európskej únie a Severné Macedónsko rokovali o dohode 25. augusta 2022. Komisia sa domnieva, že ciele stanovené Radou v jej smerniciach na rokovania boli dosiahnuté a dohoda je pre Úniu prijateľná.

Priložený návrh rozhodnutia Rady predstavuje právny základ podpisu Dohody medzi Európskou úniou a Severomacedónskou republikou týkajúcej sa operačných činností vykonávaných Európskou agentúrou pre pohraničnú a pobrežnú stráž v Severomacedónskej republike.

Situácia krajín pridružených k schengenskému priestoru

Tento návrh vychádza zo schengenského acquis v oblasti riadenia vonkajších hraníc. Únia však nemá právomoc uzavrieť so Severným Macedónskom dohodu o štatúte spôsobom, ktorý zaväzuje Nórsko, Island, Švajčiarsko a Lichtenštajnsko. S cieľom zabezpečiť, aby príslušníci pohraničnej stráže a ďalší príslušní pracovníci vyslaní uvedenými krajinami do Severného Macedónska mali rovnaké postavenie, aké je stanovené v budúcej dohode o štatúte, by sa v spoločných vyhláseniach pripojených k dohode o štatúte malo uviesť, že je žiaduce, aby sa podobné dohody uzavreli medzi Severným Macedónskom a každou z týchto pridružených krajín. Toto rozhodnutie predstavuje vývoj ustanovení schengenského acquis, na ktorých sa Írsko nezúčastňuje v súlade s rozhodnutím Rady 2002/192/ES; Írsko sa preto nezúčastňuje na jeho prijatí, nie je ním viazané ani nepodlieha jeho uplatňovaniu. V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

•Súlad s ostatnými politikami Únie

Posilnenie kontrol pozdĺž hraníc Severného Macedónska bude mať pozitívny vplyv na riadenie vonkajších hraníc Únie, ako aj na hranice samotného Severného Macedónska. Uzavretie dohody o štatúte by sa prepojilo so širšími cieľmi a prioritami spolupráce stanovenými v dohode o stabilizácii a pridružení medzi Európskou úniou a Severným Macedónskom.

Uzavretím dohody o štatúte by sa mohlo podporiť aj širšie úsilie a záväzky Európskej únie ďalej rozvíjať spôsobilosti s cieľom prispieť k riadeniu reakcie na krízy a podporiť konvergenciu v zahraničných a bezpečnostných záležitostiach medzi Úniou a Severným Macedónskom.

2.PRÁVNY ZÁKLAD, SUBSIDIARITA A PROPORCIONALITA

•Právny základ

Právnym základom tohto návrhu je článok 77 ods. 2 písm. b) a d) a článok 79 ods. 2 písm. c) ZFEÚ v spojení s článkom 218 ods. 5 ZFEÚ.

Právomoc Európskej únie uzavrieť dohodu o štatúte je explicitne stanovená v článku 73 ods. 3 nariadenia (EÚ) 2019/1896, v ktorom sa uvádza „[v] situáciách, ktoré si vyžadujú nasadenie tímov riadenia hraníc zo stáleho zboru do tretej krajiny, v ktorej budú členovia tímov uplatňovať výkonné právomoci, sa medzi Úniou a dotknutou treťou krajinou uzavrie […] dohoda o štatúte […]“.